Úradný vestník L 325 , 01/12/1980 S. 0016 - 0016

Fínske špeciálne vydanie: Kapitola 3 Zväzok 12 S. 0212

Grécke špeciálne vydanie: Kapitola 03 Zväzok 31 S. 0241

Švédske špeciálne vydanie: Kapitola 3 Zväzok 12 S. 0212

Španielske špeciálne vydanie: Kapitola 03 Zväzok 19 S. 0240

Portugalské špeciálne vydanie Kapitola 03 Zväzok 19 S. 0240



Smernica Rady z 11. novembra 1980, ktorou sa mení a dopĺňa smernica 80/215/EHS, pokiaľ ide o vezikulárnu chorobu ošípaných a klasický mor ošípaných (80/1100/EHS) RADA EURÓPSKYCH SPOLOČENSTIEV, so zreteľom na Zmluvu o založení Európskeho hospodárskeho spoločenstva a najmä na jej článok 43 a 100, so zreteľom na návrh Komisie [1], so zreteľom na stanovisko Európskeho parlamentu [2], so zreteľom na stanovisko Hospodárskeho a sociálneho výboru [3], keďže smernica 80/215/EHS [4] ustanovuje požiadavky týkajúce sa zdravotného stavu zvierat, ktoré musia byť splnené u mäsových výrobkov určených na obchodovanie v spoločenstve; keďže prítomnosť vezikulárnej choroby ošípaných v spoločenstve predstavuje nebezpečenstvo pre stáda ošípaných v spoločenstve; keďže vzhľadom na uvedené by sa mali prijať kroky, ktoré zabezpečia, že sa choroba nerozšíri prostredníctvom obchodu s niektorými mäsovými výrobkami; keďže pretrvávanie výskytu klasického moru ošípaných v niektorých častiach spoločenstva predstavuje nebezpečenstvo pre stáda ošípaných v jednotlivých členských štátoch, ktoré sú bez výskytu tejto choroby; keďže až do času, kedy dôjde k zneškodneniu klasického moru ošípaných v častiach, kde sa ešte stále vyskytuje, takéto členské štáty by mali byť oprávnené prijať dodatočné opatrenia s cieľom predísť akejkoľvek kontaminácii v priebehu obchodovania, PRIJALA TÚTO SMERNICU: Článok 1 S účinnosťou od 1. novembra 1980 sa smernica 80/215/EHS týmto mení a dopĺňa takto: a) v článku 4 (1) b) sa v bode ii) pred slovo "ošetrenie" vkladá toto slovné spojenie: "navyše za predpokladu, že príslušnou chorobou nie je vezikulárna choroba ošípaných"; b) v článku 7 (1) a) sa slová "vezikulárna choroba ošípaných" vkladajú medzi slová "klasický mor ošípaných" a "alebo Těšínska choroba"; c) článok 10 sa nahrádza týmto: "Článok 10 So zreteľom na mor ošípaných, členské štáty, ktoré neuplatňujú autorizáciu ustanovenú v smernici 80/218/EHS a ktoré sú úradne bez výskytu klasického moru ošípaných, nesmú brániť vstupu mäsových výrobkov na ich územie, ktoré, hoci nepodstúpili niektorú z foriem ošetrenia uvedenú v článku 4 (1), boli celkom alebo čiastočne pripravené z čerstvého bravčového mäsa spĺňajúceho požiadavky ustanovené v článku 13 smernice 72/461/EHS alebo boli pripravené z čerstvého bravčového mäsa pochádzajúceho z ošípaných očkovaných proti moru ošípaných viac ako tri mesiace pred ich zabitím." Článok 2 Členské štáty uvedú do účinnosti zákony, iné právne predpisy a správne opatrenia potrebné na dosiahnutie súladu s touto smernicou najneskôr 1. júla 1981 a bezodkladne o tom budú informovať Komisiu. Pokiaľ členské štáty nedosiahnu súlad s touto smernicou a najneskôr do 1. júla 1981 sú Dánsko, Írsko a Spojené kráľovstvo oprávnené ponechať v platnosti svoje vnútroštátne predpisy vzťahujúce sa na ochranu proti moru ošípaných vzhľadom na vstup mäsových výrobkov na ich územie, za predpokladu, že sú v súlade so všeobecnými ustanoveniami zmluvy. Článok 3 Táto smernica je adresovaná členským štátom. V Bruseli 11. novembra 1980 Za Radu predseda C. Ney [1] Ú. v. ES C 130, 31.5.1980, s. 9. [2] Ú. v. ES C 175, 14.7.1980, s. 79. [3] Ú. v. ES C 300, 18.11.1980, s. 20. [4] Ú. v. ES L 47, 21.2.1980, s. 4. --------------------------------------------------